Bruno Jerup (EL), 1997-12-05:
Når man får en gave, er det i hvert fald god kutyme, at man siger tak, også når man får store gaver, og også selv om gaverne ikke var lige det, man ønskede sig.
Vi vil også fra Enhedslistens side sige, at vi synes, det er godt, at der nu bliver fundet 250 mio. kr. til hjemmehjælpen.
Enhedslisten har i utallige sammenhænge, bl.a. under behandlingen af serviceloven sidste forår, talt varmt for, at hjemmehjælpen skal forbedres, og at hjemmehjælpsmodtageren skal have større retssikkerhed.
Vi har også en model for, hvorledes det - altså en reel retssikkerhed på området - blandt andet via lovgivningen kan indføres.
Og det forslag, vi i dag har til behandling, er et skridt på vejen mod nogle forbedrede forhold.
Om det er et skridt på vejen til en reel retssikkerhed, er selvfølgelig mere tvivlsomt.
Vi er glade for, at kommunerne skal udarbejde en kvalitetsstandard på området mindst en gang årligt.
Men hvis en kvalitetsstandard skal være andet end pæne ord, skal den selvfølgelig spille en rolle i udarbejdelsen af de årlige budgetter, så der sættes penge af til at opfylde standarden.
Vi er også tilfredse med, at der hvert år laves en evaluering af styringen og kvaliteten, og med, at de ældre skal orienteres om deres rettigheder, som vi formoder også indebærer orientering om ældreråd og klageråd.
Det har vi tidligere foreslået, og vi synes sådan set, at man burde have taget det ind også her.
Vi vil gerne advare imod at satse
Hvis der skal være tale om et reelt serviceløft, skal området tilføres flere ressourcer
i form af mere personale, selv om der sikkert kan hentes noget ved at arbejde med tilrettelægning, så mindst muligt forsvinder i unødig transport mellem forskellige hjemmehjælpsmodtagere. Men en forudsætning for at forbedre arbejdsmiljøet og dermed måske reducere sygefraværet er en tilførelse af mere personale og plads til fagligt udviklende møder, supervision, efteruddannelse.
Så hvis vi skal have en styrkelse af den kommunale hjemmehjælp, er det vigtigt, at man får en videreudvikling af dette og ikke prøver at skubbe det til side i hjemmehjælpernes arbejde.
Man skal også med hjemmehjælpen sørge for at have blik for, at der er andet end den snævert definerede arbejdsopgave og derfor skal hjemmehjælperen lægge mærke til, om der er brug for en konkret udvidelse, om der brug for nogle andre ting end lige den direkte form for hjælp.
Vi er nødt til ligesom at se det som et hele, for det er faktisk sådan, at hjemmehjælpernes gensidige kontakt med hinanden er en vigtig del, for at man har et ordentligt arbejdsmiljø, og for at man kan holde ud at arbejde med det her område.
Vi kan ikke ud af forslaget se, hvor mange ekstra job der kommer ud af de 250 mio. kr., men jeg håber, at vi i løbet af det korte udvalgsarbejde, der skal være, kan få en redegørelse for, hvor mange man faktisk forventer, og hvor man forventer, de bliver ansat henne.
Loven er i høj grad en bemyndigelseslov.
Vi er normalt ikke ret meget for bemyndigelseslove.
Vi havde nok foretrukket - sådan som også andre ordførere har været inde på - at man havde skrevet mere præcist, hvad det er for nogle redskaber, som kunne bruges.
Vi vil også godt advare imod - vi kan jo se, at der er afsat nogle penge her, og jeg kan forstå, at der også er det
i forbindelse med forhandlingerne om satspuljeforliget - at man begynder at pumpe en masse penge over i konsulentfirmaer og konsulentrapporter.
Man skal i stedet for i højere grad prøve at udvikle kvaliteten gennem demokratiske redskaber, som har noget at gøre med de ansatte og brugerne.
Og den måde, man skal sikre brugerne på, er gennem lovmæssige og lovfaste retsgarantier.